Budaj, Ján, minister životného prostredia SR (2020-09-17):
Ďakujem pekne. Pán Svrček má dneska sólo. Vážený pán poslanec, no, ako už bolo spomínané, bola vyhlásená mimoriadna situácia v tejto lokalite. Je to lokalita, kde sa pretína viac okresov a dokonca krajov. Musím povedať, že bývalá vláda, teda vyhlasovala to pani ministerka Saková, zas nemyslela, zdá sa, tú mimoriadnu situáciu veľmi vážne, pretože naďalej, naďalej do Poše, čo je odkalisko, ktoré súvisí s celým tým areálom PCB látok, je jeho koncovkou, naďalej odtekali vody v rozpore so zákonom. Celá táto kamufláž s vyhlásením mimoriadneho stavu možnože poslúžila na upozornenie, akí starostliví boli o životné prostredie. Ale to, že nechali prúdiť škodlivé látky naďalej, to dokazuje, že buď sa v tom vôbec nevyznali, čo sa tam deje, alebo im nešlo o to, pomôcť obyvateľom týchto dvoch krajov – Košického a Prešovského – a pomôcť ľuďom, ktorí sú v dosahu rieky, ktorá roznáša potom z Poše práve tieto PCB látky a ktorá spôsobuje, že v okolí tieto PCB látky sa cez podzemné vody, cez rastlinstvo, cez živočíchov dostali až do ľudí, do systému celej prírody a potravinového reťazca. To treba povedať a ja si cením, že pán minister vnútra sa nezapodieval osobnou zodpovednosťou jednotlivých aktérov, ktorí tam predstierali, že robia krízový štáb, predstierali, že riešia tie veci. On tu podal veľmi presnú správu o tom, ako sa toho chytáme my, ale fakt je ten, že celá tá kauza, a preto je tam vyhlásený mimoriadny stav, sa chystala na to, aby bez výberového konania bol určený ten, kto spotrebuje tieto vysoké financie. Ak totiž vyhlásite mimoriadny stav, žiadne výberové konanie nie je povinné. A to bol jediný dôvod, prečo po vyše 36 rokoch, 36 rokov trvajúca envirozáťaž zrazu bola ohlásená ako mimoriadny stav. Tam nebolo nič mimoriadne. Tento stav je tam 36 rokov. Mimoriadne mohlo byť to, že niekto si plánoval rozdeliť peniaze bez výberového konania, to považujem za dosť mimoriadne. A mimoriadne bolo to, že im hrozilo prehrať voľby. Toto bol ich mimoriadny stav, súdruhov zo SMER-u, ktorí, ktorí takto pristupovali k ochrane zdravia a bezpečia na východnom Slovensku. V súčasnosti niet pochýb, že situácia je vážna, ale nie je vážna, opakujem, od včera ani nie od predvčera, je vážna desiatky rokov. PCB látky prenikli do flóry, fauny a stali sa jej súčasťou. Rezort životného prostredia je odhodlaný postaviť sa tejto výzve, avšak za podmienok, ktoré nebudú preferovať nejakého vopred vybratého záujemcu, ktorý tam rozhádže peniaze. Budeme postupovať v spolupráci s ministerstvom vnútra, s ktorým máme vynikajúcu spoluprácu, v spolupráci s odborníkmi, aj v spolupráci s ministerstvom pôdohospodárstva, ktoré má dobrú analytiku a má laboratóriá, ktoré, ktoré nám môžu tiež poslúžiť. Zatiaľ je pravda taká, že to, čo bývalá vláda zvažovala ako riešenie, nebolo podrobené žiadnemu, ani najmenšiemu odbornému posúdeniu. Bola to amatérčina najhrubšieho zrna. A to, že vybrali spaľovňu, pokiaľ mám teda presné informácie, nebudem ju radšej menovať, ktorá bola na území mesta Prešov a rozprášila by PCB látky na hlavy Prešovčanov, samozrejme, tá spaľovňa ani nemala povolenie EIA na to, aby takúto činnosť prevádzkovala, tak to hraničí s prípravou environmentálnej kriminality. Našťastie prišli voľby a plány, plány tejto skupiny sa zmarili. Ako už hovoril pán minister vnútra, v spolupráci sa púšťame do racionálneho, nie hysterického, ale najmä nie zlodejského riešenia PCB látok v Strážskom.